ردانک: زندگی ءِ راز آژنا
کازی ریھان
چاچے بوج آں، ملکے دَئے؟
ملکے نہ دَئے، ھلکے دَئے؟
ھلکے نہ دَئے، بہ دَئے بچلے زمین، آزمان ءَ وت زیر
زندگی دم برتگ آں
تئی کنڈگ ءَ سرکپتگ آں
تْرمپے چَش اِت چَہ ھیداں وتی
تُکے جت سورتامگیں
زندگی! لوٹ آں اَچ ترا
تو بہ بَہ ئے مھرُل ءِ بانڈم ءَ
من سیاھمارے بَہ آں
شیر مِچ آں
بلے ھردے مھرل ءِ گیراں کپ آں
گند آں کہ نشتگ بن ءَ کاپرے
جیڑ اِیت دل ءَ پہ زندگی‌
“گزدپی گتاچے بہ بیت من شیراں بہ ور آں
مرات سیاھمار کہ منی سرمُٹاں لِچ اِتگ
جُش اِیت، پہ من ءَ آمین نہ بیت
سُچات گوں دَج ءَ وتی۔”
اے گیر اَنت بجین اَنت من ءَ
زان آں کہ دنتان نہ کپ اَنت ءُ من مِر آں
اے زندگی ءِ کھچر ءَ باریں کَے چَر اِیت؟
چاچے گْوش آں
ملکے گر آں
ملکے نہ بیت ھلکے گر آں
ھلکے نہ بیت بچلے زمین ‘ پہ وت ءَ
آزمان داتگ تر ا
من چوش دلوت ءَ زندگی کرتگ ‘ سک وش اِنت
من بیتگ آں ماں جل ءَ
ژندبالیں تنگیں مرگے، سک وش اِنت
ھزاری زند گوں تومے ءَ گْوستگ
رمیزاں وارتگ اَنت ھمسمڑ منی
بہ یا چَہ من ء نستہ بھت ءَ، بھت ءِ جست ءَ بہ کن
نمبگ ءَ جت ءُ وررودیں دیھوی یے کرت
چوں نہ زان آں، زندگی ءَ؟
درچکے آں، سمڑے آں، پومڑے آں
پومڑے آں، درچکے آں، سمڑے آں
#کازی_ریھان
گالبلد:
ھمسَمڑ: یکیں سمَڑ ءِ تہ ءَ ھواریں توم، اد ءَ توم چوش گْوشگ ءَ اٍنت کہ ھما سمڑ ءَ من مان بیتگ آں آ سمڑ ءِ دگہ توم رمیزاں وارتگ اَنت بزاں درچک جوڑ نہ بیتگ اَنت ، سمڑ دیھوی ءُ چِش ءِ بر ءَ گْوش اَنت کہ آیاںِ پس ءُ دلوت ور اَنت، ھریک سمڑے ءَ چَہ یک ءَ گیشتر توم مان بیت۔